ຊາຍອາເມຣິກັນຄົນນຶ່ງ ໄດ້ຮັບການຜ່າຕັດ ປ່ຽນໜ້າຕາ ໃໝ່ໝົດ
ທີ​ມໝໍ​ຜ່າຕັດ​​ແລະ​ພະຍາບານ ຫຼາຍ​ກວ່າ 100 ຄົນ ​ໃຊ້​ເວລາ 36 ຊົ່ວ​ໂມງ ​ທໍາ​ການ ຜ່າຕັດປ່ຽນ​ໜ້າໃໝ່ ໃຫ້​ນາຍ Richard Norris ໄວ 37 ປີ. 
ຜູ້ຊາຍອາເມຣິກັນຄົນນຶ່ງໄດ້ຜ່ານອັນທີ່ພວກນາຍແພດຂອງຜູ້ກ່ຽວເວົ້າວ່າການຜ່າຕັດປ່ຽນ ໜ້າຕາໃໝ່ຢ່າງຂະໜານໃຫຍ່ທີ່ບໍ່ເຄີຍເຮັດມາກ່ອນ ທີມໝໍຜ່າຕັດແລະນາງພະຍາບານ ຈໍານວນຫຼາຍກວ່າ 100 ຄົນ ທີ່ສູນການແພດມະຫາ ວິທະຍາໄລລັດ Maryland ທີ່ເມືອງ Baltimore ໃຊ້ເວລາ 36 ຊົ່ວໂມງ ໃນສັບປະດາ ແລ້ວນີ້ ເພື່ອທໍາການຜ່າຕັດປ່ຽນໜ້າໃໝ່ໃຫ້ນາຍ Richard Norris ໄວ 37 ປີ ຊາວ ເມືອງ Baltimore ທີ່ມີໃບໜ້າຜິດປົກກະຕິຢ່າງໜ້າຢ້ານກົວ ຍ້ອນອຸບັດເຫດຖືກປືນລັ່ນ ໃສ່ ເມື່ອ 15 ປີຜ່ານມາ ນາຍ Norris ໄດ້ຮັບໜ້າໃໝ່ຈາກ ຜູ້ບໍລິຈາກໜ້າຄົນດຽວທີ່ບໍ່ບອກຊື່ ໃຫ້ຊາບ ທີ່ໄດ້ບໍລິຈາກຫົວໃຈ ປອດ ຕັບແລະໝາກໄຂ່ຫຼັງໃຫ້ຄົນ ເຈັບອື່ນອີກ 5 ຄົນເຊ່ນກັນນັ້ນ ລີ້ນ ແຂ້ວ ແລະກະດູກປາກຂ້າງ ເທິງແລະກະດູກຄາງກະໄຕຂອງ ນາຍ Norris ກໍໄດ້ຖືກປ່ຽນເຊ່ນ ກັນ ໃນລະຫວ່າງການຜ່າຕັດ ຢ່າງດົນນານນັ້ນ ທ່ານໝໍ Eduardo Rodriguez ທີ່ເປັນຫົວໜ້າທີມຜ່າຕັດໃນຄັ້ງນີ້ ກ່າວວ່າ ນາຍ Norris ສາມາດ ເໜັງຕີງ ລີ້ນ ຖູແຂ້ວ ແລະແຖ ໜວດຂອງລາວໄດ້ແລ້ວ ນາຍ Norris ໄດ້ພັກອາໄສຢູ່ຢ່າງໂດດ ດ່ຽວໃນເຮືອນຂອງພໍ່ແມ່ຂອງລາວມາ ນັບແຕ່ເກີດອຸບັດເຫດ ບໍ່ສູ້ອອກໄປນອກເຮືອນ ແລະເວລາອອກໄປ ກໍຕ້ອງໃສ່ໜ້າກາກຜ່າຕັດ ປົກຄຸມໜ້າຂອງລາວໄວ້ ການຜ່າຕັດນີ້ມີຂຶ້ນຫຼັງຈາກການຄົ້ນຄວ້າມາເປັນເວລານຶ່ງທົດສະວັດທີ່ໄດ້ຮັບທຶນຈາກ ກອງທັບສະຫະລັດ ທີ່ມີວັດຖຸປະສົງເພື່ອຊ່ອຍພວກນັກລົບເກົ່າຈາກສົງຄາມອັຟການິສ ຖານແລະອິຣັກ ທີ່ໄດ້ຮັບບາດແຜຈາກວັດຖຸລະເບີດຕ່າງໆນັ້ນ